# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Cyhoeddi ymateb Llywodraeth Cymru i Adroddiad Arsylwadau Terfynol y Cenhedloedd Unedig 2023** |
| **DYDDIAD**  | **25** **Gorffennaf 2024** |
| **GAN** | **Sarah Murphy AS, y Gweinidog Iechyd Meddwl a’r Blynyddoedd Cynnar** |

Rydym yn uchelgeisiol ar gyfer ein cenhedlaeth nesaf. Rydym yn dymuno i Gymru fod yn lle gwych i dyfu i fyny, byw a gweithio ynddo, nawr ac yn y dyfodol.

Mae Cymru wedi arwain y ffordd ym maes hawliau plant drwy eu hymgorffori mewn cyfraith drwy Fesur Hawliau Plant a Phobl Ifanc (Cymru) 2011. Mae Confensiwn y Cenhedloedd Unedig ar Hawliau'r Plentyn wrth wraidd ein holl bolisïau ar gyfer plant a phobl ifanc a pholisïau sy'n effeithio arnynt.

Rydym yn cyhoeddi adroddiad cydymffurfio bob dwy flynedd a hanner yn dangos sut rydym wedi bodloni'r ymrwymiad hwnnw. Cyhoeddwyd y [diweddaraf o'r rhain ym mis Gorffennaf 2023](https://www.llyw.cymru/hawliau-plant-phobl-ifanc-adroddiad-cydymffurfio-hydref-2020-i-mawrth-2023).

Mae ein [Cynllun Plant a Phobl Ifanc](https://www.llyw.cymru/cynllun-plant-phobl-ifanc-html) yn datgan yr hyn y byddwn yn ei wneud i gefnogi plant a phobl ifanc wrth iddynt dyfu i fyny yng Nghymru. Fe [wnaethom gyhoeddi diweddariad i'r cynllun](https://www.llyw.cymru/diweddariad-ar-cynllun-plant-phobl-ifanc-ionawr-2024-html) ym mis Ionawr 2024. Mae'r diweddariad yn dangos cwmpas eang y gwaith rydym yn ei wneud yn Llywodraeth Cymru i wella bywyd pob plentyn a pherson ifanc, gan eu cefnogi yn y blynyddoedd cynnar, o fewn eu teuluoedd ac mewn addysg a thu hwnt. Mae ein blaenoriaethau yn adlewyrchu ein cred bod gan blant a phobl ifanc yr hawl i'r dechrau gorau mewn bywyd; i gael eu trin yn deg, cael cartref diogel a bod yn iach yn feddyliol, yn gorfforol ac yn emosiynol.

Cyhoeddodd Pwyllgor y Cenhedloedd Unedig ar Hawliau’r Plentyn ei [adroddiad Arsylwadau Terfynol](https://tbinternet.ohchr.org/_layouts/15/TreatyBodyExternal/DownloadDraft.aspx?key=af6flM/DbBqPE2/waqXlpB3LO3lhcpqekS7iK4gYAx6Hnx4GEVuMSU4/EfZoT5S3h0TEHNX7duZq/NdzH0t89Q==) ym mis Mehefin 2023. Y cyhoeddiad oedd diweddglo ei chweched a’i seithfed adolygiad cyfnodol o’r Deyrnas Unedig fel gwladwriaeth sy’n barti a llofnodwr Confensiwn y [Cenhedloedd Unedig ar Hawliau'r Plentyn](https://www.unicef.org.uk/what-we-do/un-convention-child-rights/).

Chwaraeodd Llywodraeth Cymru, y gymdeithas sifil a phlant a phobl ifanc o Gymru ran lawn yn y dasg o gefnogi gwaith y Pwyllgor ac, fel llywodraeth, gwnaethom groesawu'r cyngor adeiladol a roddodd y Pwyllgor yn ei adroddiad.

Mae cwmpas eang i'r adroddiad ac mae'n gwneud tua 200 o argymhellion. Mae’r rhan fwyaf ohonynt wedi’u hanelu at y DU yn gyffredinol, ac mae llawer yn berthnasol i Gymru. Maent wedi'u cynllunio i helpu llywodraethau i roi'r confensiwn ar waith.

Mae Llywodraeth Cymru yn croesawu'r cyfle i ymateb i'r argymhellion a rhoi'r wybodaeth ddiweddaraf am ein cynnydd. Mae ein hymateb yn mynd i'r afael â'r argymhellion hynny sy'n ymwneud yn sylweddol â materion sy'n gyfrifoldebau i Llywodraeth Cymru, a dylid eu darllen ochr yn ochr â'n Hadroddiad Cydymffurfio a'r diweddariad i'r Cynllun Plant a Phobl Ifanc.

Rydym eisiau Cymru ar gyfer pob plentyn ac mae eu cefnogi i gael mynediad at eu hawliau a'u gwireddu yn ganolog i'r uchelgais hwnnw.

Caiff y datganiad ei gyhoeddi yn ystod y toriad er mwyn rhoi'r wybodaeth ddiweddaraf i aelodau. Os bydd aelodau eisiau i mi wneud datganiad pellach neu ateb cwestiynau ynglŷn â hyn pan fydd y Senedd yn dychwelyd, byddwn yn hapus i wneud hynny.

[https://www.llyw.cymru/confensiwn-y-cenhedloedd-unedig-ar-hawliaur-plentyn-ymateb-y-llywodraeth-2024](https://eur01.safelinks.protection.outlook.com/?url=https%3A%2F%2Fwww.llyw.cymru%2Fconfensiwn-y-cenhedloedd-unedig-ar-hawliaur-plentyn-ymateb-y-llywodraeth-2024&data=05%7C02%7CBrendan.Murtagh%40gov.wales%7C52ca4b433671488aa62308dca5bb52b3%7Ca2cc36c592804ae78887d06dab89216b%7C0%7C0%7C638567471160653528%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=84cEWTIHjYFV5TVTa%2FPAY5gxcKSzF%2Fhnn028FQiwM9A%3D&reserved=0)